**Фонд „Земеделие“ изплати над половин милиард лева по СЕПП**

   Държавен фонд „Земеделие“ преведе над 500 милиона лева на 41 840 кандидати по *Схемата за единно плащане на площ (СЕПП)*. За първи път плащането на площ се извършва още през месец декември.

   За Кампания 2016 общият бюджет за подпомагане по СЕПП е в размер на 741 млн. лева. Изчисленията са извършени по индикативна ставка от 198 лв./хектар. Окончателната ставка по СЕПП ще бъде определена след актуализирането на слой „Площи, допустими за подпомагане“ на базата на подадените възражения и след изясняване на принадлежността на констатираните двойно заявени площи за 2016 година.

   Съгласно чл. 75, параграф 2 на регламент (ЕС) № 1306/2013 на Европейския парламент и на Съвета, кандидати, за които актуализацията на данни в Системата за идентификация на земеделски парцели (СИЗП) не е приключила, няма да получат плащане преди да са финализирани проверките на условията за допустимост, освен в случаите, в които заявените площи по СЕПП са били обект на контрол на място от страна на Техническия инспекторат на ДФЗ-РА. На останалите кандидати ще им бъде извършена оторизация след предоставяне на данните. Тогава ще бъде публикувана и информация за обхвата на предварителния специализиран слой „Площи, допустими за подпомагане“ и ще бъде задействана процедурата по подаване на възражения.

Повече подробности тук: [http://dfz.bg/bg/prescentar/novini/sepp/](DFZ_benef2016Plashtania.docx)